Avainsanat

Tiivistelmä



Avainsanat

1. Palvelujen tarjoamisen vapaus - Rajoitukset - Palveluja tarjoavien rakennusalan yritysten velvollisuus soveltaa tätä tarkoitusta varten lähetettyihin työntekijöihin vastaanottavan jäsenvaltion palkallista lomaa koskevaa järjestelyä - Sallittavuuden edellytykset

(EY:n perustamissopimuksen 59 artikla (josta on muutettuna tullut EY 49 artikla) ja 60 artikla (josta on tullut EY 50 artikla); neuvoston direktiivi 93/104/EY)

2. Palvelujen tarjoamisen vapaus - Rajoitukset - Sellaisen kansallisen lainsäädännön soveltaminen rakennusalan yritysten lähettämiin työntekijöihin, jossa säädetään rakennusalan työntekijöille direktiivissä 93/104/EY säädettyä vähimmäismäärää pidemmästä palkallisesta lomasta - Sallittavuus

(EY:n perustamissopimuksen 59 artikla (josta on muutettuna tullut EY 49 artikla) ja 60 artikla (josta on tullut EY 50 artikla); neuvoston direktiivi 93/104/EY)

3. Palvelujen tarjoamisen vapaus - Rajoitukset - Kansallinen lainsäädäntö, jonka mukaan toisiin jäsenvaltioihin sijoittautuneilla rakennusalan yrityksillä ei ole oikeutta saada lomarahastosta takaisin lomakorvauksina maksettuja määriä, vaan lähetetyillä työntekijöillä on oikeus esittää vaatimus suoraan lomarahastolle - Sallittavuuden edellytykset

(EY:n perustamissopimuksen 59 artikla (josta on muutettuna tullut EY 49 artikla) ja 60 artikla (josta on tullut EY 50 artikla))

4. Palvelujen tarjoamisen vapaus - Rajoitukset - Palveluja tarjoavien rakennusalan yritysten velvollisuus antaa ylimääräisiä tietoja vastaanottavan jäsenvaltion viranomaisille - Perusteleminen yleistä etua koskevilla syillä - Työntekijöiden sosiaalinen suojelu - Tietojensaantipyynnön suhteellisuusperiaatteen mukaisuus - Asian arvioimisen kuuluminen kansalliselle tuomioistuimelle

(EY:n perustamissopimuksen 59 artikla (josta on muutettuna tullut EY 49 artikla))

5. Palvelujen tarjoamisen vapaus - Syrjintäkiellon periaate - Palveluja tarjoavat rakennusalan yritykset - Vastaanottavan jäsenvaltion palkallista lomaa koskevan järjestelyn soveltaminen toiseen jäsenvaltioon sijoittautuneiden yritysten lähettämiin työntekijöihin - Kyseisen järjestelyn soveltuvuutta koskevien erilaisten arviointiperusteiden soveltaminen kyseiseen jäsenvaltioon sijoittautuneeseen yritykseen ei ole sallittua

(EY:n perustamissopimuksen 59 artikla (josta on muutettuna tullut EY 49 artikla) ja 60 artikla (josta on tullut EY 50 artikla))

Tiivistelmä

1. Perustamissopimuksen 59 artiklan (josta on muutettuna tullut EY 49 artikla) ja 60 artiklan (josta on tullut EY 50 artikla) vastaista ei ole, että jäsenvaltio säätää, että toiseen jäsenvaltioon sijoittautuneeseen rakennusalan yritykseen, joka tarjoaa palveluja ensiksi mainitun jäsenvaltion alueella, on sovellettava kansallisen oikeuden säännöstä, jolla taataan yrityksen tätä tarkoitusta varten ulkomaille lähettämille työntekijöille oikeus palkalliseen lomaan, edellyttäen yhtäältä, että työntekijöitä ei suojella pääasiallisesti vastaavalla tavalla heidän työnantajansa sijoittautumisvaltion lainsäädännön perusteella siten, että ensiksi mainitun jäsenvaltion lainsäädännöstä aiheutuu heille todellista etua, joka merkittävällä tavalla edistää heidän sosiaalista suojeluaan, ja toisaalta, että ensiksi mainitun jäsenvaltion lainsäädännön soveltaminen on oikeassa suhteessa yleistä etua koskevan tavoitteen toteuttamiseksi.

( ks. 53 kohta ja tuomiolauselman 1 kohta )

2. Perustamissopimuksen 59 artiklan (josta on muutettuna tullut EY 49 artikla) ja 60 artiklan (josta on tullut EY 50 artikla) vastaista ei ole, että jäsenvaltion lainsäädäntö, jossa säädetään tietyistä työajan järjestämistä koskevista seikoista annetussa direktiivissä 93/104/EY säädettyä pidemmästä palkallisesta lomasta ja joka on tarpeen rakennusalan työntekijöiden sosiaalisen suojelun takaamiseksi, ulotetaan koskemaan toisiin jäsenvaltioihin sijoittautuneiden rakennusalan palvelujen tarjoajien tähän jäsenvaltioon lähettämiä työntekijöitä sinä aikana, kun heidät on lähetetty tähän jäsenvaltioon.

( ks. 58-59 kohta ja tuomiolauselman 2 kohta )

3. Siltä osin kuin erilainen kohtelu siinä, miten lomapalkan maksamista työntekijöille koskeva velvoite on konkreettisesti toteutettu, voidaan perustella vastaanottavaan jäsenvaltioon sijoittautuneiden rakennusalan yritysten ja muihin jäsenvaltioihin sijoittautuneiden yritysten välisillä objektiivisilla eroavuuksilla, perustamissopimuksen 59 artiklan (josta on muutettuna tullut EY 49 artikla) ja 60 artiklan (josta on tullut EY 50 artikla) vastaista ei ole, että kansallisessa lainsäädännössä myönnetään ensiksi mainituille yrityksille oikeus saada lomarahastolta takaisin lomapalkkana ja lomarahana maksamansa määrät, vaikka jälkimmäisillä yrityksillä ei ole tällaista oikeutta, vaan lähetetyillä työntekijöillä itsellään on sen sijaan oikeus esittää vaatimus suoraan kyseiselle rahastolle.

( ks. 65 kohta ja tuomiolauselman 2 kohta )

4. Kansallisessa lainsäädännössä asetettu velvoite, jolla pyritään suojaamaan tehokkaasti rakennusalan työntekijöitä, erityisesti heidän oikeuttaan palkalliseen lomaan, ja jonka mukaan toiseen jäsenvaltioon sijoittautuneilla yrityksillä, jotka lähettävät työntekijöitä tähän valtioon, on velvollisuus antaa enemmän tietoja lomarahastolle kuin tähän jäsenvaltioon sijoittautuneilla työnantajilla, merkitsee perustamissopimuksen 59 artiklassa (josta on muutettuna tullut EY 49 artikla) tarkoitettua palvelujen tarjoamisen vapauteen kohdistuvaa rajoitusta.

Tällainen rajoitus voi olla perusteltu, jos se on tarpeen, jotta työntekijöiden sosiaalisen suojelun kaltaista yleistä etua koskevaa pakottavaa syytä voidaan suojata tosiasiallisesti ja asianmukaisilla keinoilla.

Kansallisen tuomioistuimen asiana on selvittää, suhteellisuusperiaate huomioon ottaen, minkätyyppisiä tietoja jäsenvaltion viranomaiset voivat lainmukaisesti vaatia toiseen jäsenvaltioon sijoittautuneilta palvelujen tarjoajilta. Tätä tarkoitusta varten kansallisen tuomioistuimen on arvioitava, onko kyseiseen jäsenvaltioon sijoittautuneiden yritysten ja muihin jäsenvaltioihin sijoittautuneiden yritysten välisten objektiivisten erojen vuoksi objektiivisesti tarpeen, että viimeksi mainituilta yrityksiltä vaaditaan ylimääräisiä tietoja.

( ks. 69-72 ja 75 kohta sekä tuomiolauselman 2 kohta )

5. Perustamissopimuksen 59 artiklan (josta on muutettuna tullut EY 49 artikla) ja 60 artiklan (josta on tullut EY 50 artikla) vastaista on, että jäsenvaltion palkallista lomaa koskevaa järjestelyä sovelletaan kaikkiin sellaisiin toisiin jäsenvaltioihin sijoittautuneisiin yrityksiin, jotka tarjoavat ensiksi mainitun jäsenvaltion alueella rakennusalan palveluja, jos kyseistä järjestelyä ei sovelleta kaikkiin sellaisiin ensiksi mainittuun jäsenvaltioon sijoittautuneisiin yrityksiin, jotka harjoittavat vain osittain tämän alan toimintaa, niiden tälle alalle palkkaamien työntekijöiden osalta.

( ks. 83 kohta ja tuomiolauselman 3 kohta )